次韻庭藻雨中不出湖上
作者：周紫芝
朝代：宋

paragraphs: 幅巾飽看西湖春，徐行當車不動塵。
有時乘興未遽反，武林無此尋春人。
湖山如螺湖水白，幾見青天月生魄。
年年馬上看吳娃，舞袖雙裁越羅窄。
長安貴人百不憂，胡爲亦復多窮愁。
出門載酒不可往，倚杖看雨如窮秋。
萬事不由人作計，我欲除愁唯一醉。
此生已老復何求，五字但知公臭味。
春風吹雨山澤晴，青山有約翁有情。
故人官高少閑暇，可喚白鷗同此盟。